Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 58/11)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„POMME DE TERRE DE NOIRMOUTIER“

ELi nr: PGI-FR-02434 – 11. september 2018

KPN ( ) KGT (X)

1. Nimetus(ed)

„Pomme de terre de Noirmoutier“

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

„Pomme de terre de Noirmoutier“ on söödav värske ja õrn mugul, mida koristatakse kuni 31. augustini ja mis on avamaal kasvanud kuni 130 päeva.

Kartul pärineb liigi Solanum tuberosum L. sortidest ja hübriididest, mis on esitatud taotlejate rühma koostatud valitud sortide loetelus, millesse sortide lisamine ja eemaldamine toimub kindlaksmääratud menetluse kohaselt. Selle menetluse eesmärk on tagada, et lubatud sordid vastavad järgmistele sordivaliku kriteeriumidele: ühtlane jagunemine ettenähtud suuruskategooriate vahel, maksimaalne kuivainesisaldus, kiire mugulate moodustumine. Pärast iga muudatust jagatakse loetelu tootjatele, samuti kontrolliasutustele ja pädevatele järelevalveasutustele.

Toote „Pomme de terre de Noirmoutier“ eriomadused on järgmised:

— mugula sisu värvus on valdavalt kollane;

— koor on õhuke ning eraldub enne keetmist hõlpsalt (ilma koorimiseta);

— mugulate suurus on 17–70 mm, samas pakendis olevate mugulate suurus võib erineda kuni 25 mm võrra;

— maksimaalne kuivainesisaldus (≤ 22%).

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Taimede ettevalmistamine ja istutamine, saagikoristus, toote koristamine, jaotamine ja sorteerimine peavad toimuma geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Pärast pakendamist võib kartuleid enne väljasaatmist avatult hoida kuni viis päeva. Toodet turustatakse tarbijatele müügipakendites, mille suurus jääb vahemikku 250 g kuni 5 kg. Iseteeninduslikuks müügiks lahtiselt või väljaspool kodumajapidamist asuvate toitlustusettevõtete jaoks pakendatakse toode pakenditesse kaaluga kuni 15 kg.

3.6. Sellise toote märgistamise erieeskirjad, millele registreeritud nimetus viitab

Lisaks toiduainete märgistamist ja esitlemist käsitlevates õigusaktides sätestatud kohustuslikele märgetele peavad märgisel olema esitatud järgmised andmed:

— toote registreeritud nimetus ja Euroopa Liidu kaitstud geograafiline tähis logoga samas nägemisväljas;

— pakendamisettevõtja nimi ja aadress;

— rühmituse „Vendée Qualité“ lühend ja aadress.

4. Geograafilise piirkonna täpne määratlus

KGT toote „Pomme de terre de Noirmoutier“ geograafiline piirkond hõlmab Vendée departemangu järgmisi kommuune: Noirmoutier en l’Ile, l’Epine, La Guérinière ja Barbâtre.

5. Seos geograafilise piirkonnaga

Kaitstud geograafilise tähisega toode „Pomme de terre de Noirmoutier“ tugineb eeskätt õigustatult heale mainele ning tootjate oskusteabele, mis on võimaldanud eripärases ja soodsas looduskeskkonnas teha sellest tootest Prantsusmaa ühe tuntuima kartuli.

Noirmoutier’ saare pindala on 48 km2, tegemist on madala ja valdavalt tasandikulise alaga. Saare aluspinna moodustavad graniit ja lubjakivi, mille peal asuvad merehoovustega kohale uhutud setted. Saare haritavat maad iseloomustavad liivakat saviliiva sisaldavad mullad, mis on vett läbilaskvad ja soojenevad kiiresti.

Saare kliima on mahedalt ookeaniline, talved on niisked, sageli esineb meretuuli (lääne- ja edelatuuled), talvised ja kevadised õhutemperatuurid on oluliselt kõrgemad kui naabruses asuval mandriosal, suvine kuivaperiood hakkab mõju avaldama alates maikuust. Päikesekiirgust on palju (2 200 tundi aastas), seda on märkimisväärselt (300 tundi) rohkem kui naabruses asuval mandriosal, eeskätt on see täheldatav kevadel.

Esimesed andmed kartulite kasvatamisest Noirmoutier’ saarel pärinevad 18. sajandi lõpust. Alates 1796. aastast kutsusid saare ametiasutused kohalikke elanikke üles mitte kasvatama kartulit üksnes aedades, vaid ka selle jaoks sobivatel põldudel avamaal. Vendée departemangu arhiivi (Archives Départementales Vendéennesv) andmete kohaselt kasvatati 1860. aastal saarel kartulit 300 hektaril, juba sel ajal spetsialiseeruti varajasele saagile.

Alates 1875. aastast hakkasid Noirmoutier’ põllupidajad oma hea mainega ja haruldast toodangut müüma Saint-Nazaire’i, Nantes’i ja Angles’i turgudel (1881. aastal oli müügimaht 1 500 tonni), esimesed kaubasaadetised turustati juba alates maikuust. Toote tuntus oli nii suur, et 1880. aastatel hakkasid saarel kartuleid kasvatama Inglismaa ettevõtjad.

Seoses sooviga toote kvaliteeti pidevalt säilitada ja parandada aretati 1920. aastatel välja kuulus kartulisort ‛Bonnotte de Noirmoutier’, mis muutus alates 1938. aastast kvaliteetkartuli sünonüümiks (Jean Feytaud, la pomme de terre, Que Sais-je, 1949, lk 66).

1939. aastal asutati kaupmeeste ja tootjate vahelise konflikti taustal põllumajandustoote kaitse ühendus. See ühendus võimaldas luua Noirmoutier’ saarel kartulikasvatajate põllumajandusühistu, mis tootis alates 1950. aastast 4 000 tonni varajast kartulit aastas.

Umbes kolmkümmend selle ühistu liiget, keda kohapeal kutsuti nimega „Pataquos“, kasvatasid kartulit väikestes kartulikasvatusele orienteeritud põllumajanduslikes majapidamistes (nende suurus oli peaaegu kaks korda väiksem riigi keskmisest sarnasest majapidamisest). Need käsitöönduslikud tootjad andsid omandatud kogemusi sageli põlvest põlve edasi ning täiustasid oma tootmismeetodeid, mis võimaldas ära kasutada kogukonna sidusat ja vastikusel abil põhinevat tootmiskeskkonda.

Oskusteave väljendub eeskätt pinnase ettevalmistamises koos vagude ajamisega, kastmissüsteemide paigaldamises, saare tingimustega kohanenud sortide valikus, mille mugulad on valdavalt kollase sisuga, ning taimede regulaarses etteidandamises. Samuti hõlmab see koristamise juhtimist ja kontrollimist alates märtsi keskpaigast ning transpordi korraldamist ja toote ettevalmistamist, et säilitada selle värskus ja terviklikkus enne väljasaatmist.

Juba enam kui 20 aastat toimuvad aprilli lõpust kuni mai alguseni „Pomme de terre de Noirmoutier“ pidustused, milles osaleb alati tuhandeid inimesi. Põllumajandusühistu on moodustanud toote „Pomme de terre de Noirmoutier“ sõprade klubi, mis hõlmab nii tarbijaid kui ka toidublogide autoreid, lisaks Prantsusmaa ja välisriikide tuntud kokki.

Kartulit „Pomme de terre de Noirmoutier“ koristatakse kuni augusti lõpuni ning seda on alati kasvatatud lühikese aja jooksul avamaal. Tegemist on ühtlasi esimese kartuliga, mida kevade alguses Prantsusmaa turul müüakse. Kartulil on õhuke koor, mis eraldub enne keetmist hõlpsalt, iseloomulik on kartuli maksimaalne kuivainesisaldus.

Toote „Pomme de terre de Noirmoutier“ hea maine on välja kujunenud enam kui kahe sajandi jooksul seoses huviga, mida see toode on äratanud nii piirkonna kui ka välisriikide tarbijates. Kartuli omadused ning esimese saagi varajasus, lühike avamaal kasvatamise kestus, õhuke koor ja maksimaalne kuivainesisaldus on otseselt seotud kerge ja vett hästi läbilaskva mullastikuga, mis soojeneb kiiresti ja tagab mugulate kiire arengu. Kartulitaime iseloomulikku kasvutsüklit toetab samuti kõrge õhutemperatuur ja rohke päikesekiirgus (eriti kevadperioodil), mis on saarel märkimisväärselt suurem kui naabruses asuval mandriosal.

Kutsealane oskusteave ja tootmisetappide ning etteidandamise kollektiivne korraldamine, pinnase ettevalmistamine koos vagude ajamisega ning pidevalt toimuv aretustegevus on võimaldanud Noirmoutier’ saarel saavutada kartulikasvatuse hea maine, mis ei ole hilisemalt kordagi tuhmunud. Sellise korraldustegevuse jaoks on oluline ka asjaolu, et tegemist on saarega, mis tekitab ühistegevuse jaoks vajaliku sotsiaalse sidususe.

Tarbijad ja toitlustusasutuste kokad on juba paljude aastate jooksul osanud hinnata erinevaid võimalusi Noirmoutier’ kartuli kulinaarseks kasutamiseks (aurutamine, röstimine jne). Näiteks 1996. aastal müüdi Drouot’ hotellis Pierre Cornette de Saint-Cyri korraldatud oksjonil esimene 5kilogrammine kartulipartii 15 000 frangi eest. See on rohkem, kui makstakse trühvlite eest...

Kartulite „Pomme de terre de Noirmoutier“ hind on tänapäeval üldiselt 2–5 korda kõrgem kui teiste samal perioodil turustatavate kartulite puhul, seejuures moodustab selle kartuli turuosa alla 10 %.

Tegemist on Noirmoutier’ saare pärandi olulise elemendiga, samuti on see toode saare peamine põllumajanduslik tegevusala, toode „Pomme de terre de Noirmoutier“ toetab Noirmoutier’ saare elu ja identiteeti samaväärselt turismi, kalanduse ja soolatiikidega. Kartuli „Pomme de terre de Noirmoutier“ maine on endiselt hea ning hiljutiste arvamusküsitluste kohaselt on tegemist juhtiva piirkonnaga varajase kartuli kasvatamise poolest tuntud Prantsusmaa piirkondade seas.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://extranet.inao.gouv.fr/fichier/CDC-PDTNoirmoutier.pdf

(1) ELT L 343, 14.12.2012, lk 1.